kvæner
Kvæner er en norsk betegnelse for den finskættede befolkning i Nordnorge, tidligst nævnt af nordmanden Ottar ca. 890 (der også anvendte betegnelsen Kvænland) og siden i den norrøne sagnlitteratur. Navnet menes at have sammenhæng med det finske Kainuu, der nu betegner et stort område omkring Oulujärvi og tidligere har omfattet store dele af Österbottens kystland.
En stor del af kvænerne (nu i alt ca. 20.000-25.000) har pga. den hårde fornorskningspolitik især i 1800-tallet mistet meget af sit sprog og sin kultur. Norske kveners forbund (grundlagt 1987) arbejder for en revitalisering af kvænsk sprog og kultur. Kvænerne er anerkendt som national minoritet i Norge, og det kvænske sprog har officiel status som minoritetssprog.